Martin Ehala

**Martin Ehala** (sündinud 20. detsembril 1963) on eesti keeleteadlane, Eesti Vabariigi teaduspreemia laureaat ja Postimehe toimetaja.

## Haridustee
Ta on õppinud Tallinna 32. Keskkooli teatriklassis ja mõnda aega Georg Otsa nimelises Tallinna Muusikakoolis. Martin Ehala on lõpetanud 1990. aastal Tallinna Pedagoogikaülikooli eesti keele ja kirjanduse erialal ning kaitsnud 1992. aastal Cambridge'i Ülikoolis magistri- ja 1996. aastal doktoritöö.

## Töökäik
Martin Ehala on töötanud Tallinna Pedagoogikaülikoolis filoloogiateaduskonna dekaanina (1996–2000), üld- ja rakenduslingvistika professorina ja õppetooli juhatajana (1998–2008) ning eesti filoloogia osakonna juhatajana (2004–2008).

Alates 2008. aasta sügisest töötas ta Tartu Ülikooli eesti ja üldkeeleteaduse instituudi vanemteadurina ja emakeeleõpetuse professorina ning aastatel 2021–2023 sotsiolingvistika kaasprofessorina.

2018. aastast oli ta ajalehe Postimees rubriigi "Meie Eesti" toimetaja ja aastatel 2020–2023 Postimehe arvamustoimetuse juhataja, 2023. aastast toimetab ta Postimehe Fookuse rubriiki "Ühiskond ja inimene".

## Teadustöö

Martin Ehala on avaldanud töid eesti keele struktuuri üksikküsimuste ja eesti keeles toimuvate muutuste kohta, samuti Eesti keelekeskkonna ja etnolingvistilise vitaalsuse valdkonnas. Ta on juhtinud teadus- ja arendusprojekte (sihtfinantseeritav projekt "Eesti keelekeskkonna arengu analüüs, modelleerimine ja juhtimine", 2003–2007; Euroopa Sotsiaalfondi rahastatud projekt "Uus eesti keele õppe süsteem Tallinna Ülikoolis", 2006–2008; Eesti Teadusfondi projekt "Etnolingvistiline vitaalsus ja identiteediloome: Eesti teiste Balti riikide taustal", (2008–2011).

Ta on tegelenud ka eesti keele kui emakeele didaktika ja metoodika arendamisega, ta on kuue üldhariduskooli emakeeleõpiku ja paljude õppemetoodiliste materjalide autor. Eesti keele õpetamise metoodika arendamise ja õppekirjanduse koostamise eest pälvis ta 2003. aastal Eesti Vabariigi Presidendi hariduspreemia.

11. märtsil 2011 esitles ta kaasautorina koos kolleeg Peeter Tinitsaga mobiilirakendust Sõnar, mis võimaldab nutitelefonis lihtsalt ja kiiresti kontrollida oma eesti õigekirja ning leida vajalikud reeglid.

### Teaduskorralduslik tegevus
Martin Ehala on olnud alates 1996. aastast rahvusvahelise humanitaar- ja sotsiaalteaduste ajakirja Trames üks tegevtoimetajad (1996–2002 peatoimetaja).

Aastatel 2006–2012 oli ta Eesti Teaduskompetentsi Nõukogu liige ja humanitaarteaduste ekspertrühma juht, alates 2007. aastast on ta haridus- ja teadusministeeriumi humanitaarteaduste hindamispõhimõtete väljatöötamise töörühma juht. Ta oli aastatel 2002–2012 ja on taas aastast 2017 Eesti keelenõukogu liige. Ta on ka Eesti Rakenduslingvistika Ühingu ja liikumise Eesti Lapse Eest liige.

## Tunnustus
* 2003 Vabariigi Presidendi hariduspreemia
* 2011 Tallinna Ülikooli teenetemärk
* 2018 Eesti Vabariigi teaduspreemia
* 2019 Tallinna Ülikooli sajandi vilistlane

## Isiklikku
Martin Ehala on olnud eesti-ameerika punkbändi Cheese liige; ta tegeleb orienteerumisega.

Ta on 1985. aastast abielus, tal on poeg ja kaks tütart.

Tema ema on koorijuht ja muusikapedagoog Ene-Reet Ehala.

23. aprillil 2007 oli Martin Ehala üks niinimetatud Pronkssõduri kirjale alla kirjutanud 12 professorist.

## Teosed
### Raamatud
*1997 – Martin Ehala. *Eesti keele struktuur. Õpik gümnaasiumile*. Tallinn: Kirjastus Künnimees, 303 lk, ISBN 998-591130X
*1997 – Martin Ehala. *Kommentaarid "Eesti keele struktuuri" juurde*. Tallinn: Künnimees, 171 lk, ISBN 998-5911318
*1998 – Martin Ehala. *Eesti kirjakeel. Gümnaasiumi õigekeelsusõpik*. Tallinn: Künnimees, 223 lk, ISBN 998-5911326
*1999 – Martin Ehala. *"Eesti kirjakeele" kommentaar*. Tallinn: Künnimees, 111 lk, ISBN 998-5911334
*2000 – Martin Ehala. *Kirjutamise kunst. Tekstiõpetuse kunst*. Tallinn: Künnimees, 224 lk, ISBN 998-5911350
*2017 – Martin Ehala. "Signs of Identity: The Anatomy of Belonging". Routlege, 182 pages, ISBN 978-1138280922
*2018 – Martin Ehala. *[[Identiteedimärgid. Ühtekuuluvuse anatoomia]]*. Inglise keelest tõlkinud Maigi Müürsepp. Toimetanud Kersti Ehala ja Martin Ehala. Tallinn: Künnimees, 223 lk, ISBN 978-9949962051

### Artikleid
* "Martin Ehala: Tunda ussisõnu: M+" Postimees Arvamus, 13. märts 2017

## Viited

## Välislingid

* Martin Ehala koduleht
* 
* "Martin Ehala: Kultuur ja konflikt" Postimees, 27. mai 2006
* Martin Ehala ja humanitaarteadused YouTube